Peter Westermann (SF), 2010-12-14:
Udfordringerne i de udsatte boligområder er et fælles samfundsanliggende og ikke bare lejerne i de almene boligers ansvar.
Desværre indeholder det her lovforslag ikke den anerkendelse, for ifølge lovforslaget vil det fortsat være lejerne, der betaler for renoveringsindsatsen i den almene sektor, herunder i de udsatte boligområder, ligesom regningen for en række sociale tiltag også bliver efterladt til lejerne alene.
Som sagt mener vi i SF, at problemerne i de udsatte boligområder er samfundsproblemer, og jeg dristede mig faktisk til at tro, at regeringen også havde indset det, særlig da jeg så overskriften på regeringens udspil: »Ghettoen tilbage til samfundet.
Desværre bliver lejerne i de almindelige boliger nødt til at betale turen selv, for at ghettoen kan komme tilbage til samfundet.
SF havde hellere set, at staten også skulle bidrage til indsatsen i den almene sektor og i de udsatte boligområder.
Og det er derfor, vi sammen med Socialdemokraterne, som det blev nævnt af den forrige ordfører, har foreslået, at der i 2011 afsættes 1 mia. kr. i statslige midler til renoveringsindsatsen i de udsatte boligområder.
Vi kan derfor ikke støtte, at lejerne i de almene boliger skal betale for hele indsatsen i den almene sektor, herunder også i de udsatte boligområder.
Vi noterer samtidig, at lovforslaget her betyder, at Landsbyggefondens bidrag til ydelsesstøtten til nybyggeri og friplejeboliger på 25 pct. bliver videreført.
Den procentsats havde vi gerne set nedbragt; det kunne selvfølgelig have været taget op til forhandling, hvis vi var kommet med.
Det kom vi ikke, og vi må derfor bare notere, at også den øgede renoveringsramme ikke sætter et tilstrækkelig ambitiøst mål.
Ganske vist er det et skridt i den rigtige retning, at renoveringsrammen øges, men skridtet er for lille.
Og som følge af at regeringen og forligspartierne i flere år har afsat en alt for lille renoveringsramme, har der ophobet sig en kø af godkendte renoveringsprojekter i Landsbyggefonden for over 8 mia. kr.
SF og Socialdemokraterne har foreslået at øge Landsbyggefondens renoveringsramme med 3 mia. kr. alene i 2011, og, som tidligere nævnt, derudover at tilføre 1 milliard statslige kroner til renovering i de udsatte boligområder.
Med vores forslag ville der altså alene i 2011 være 4 mia. kr. ekstra til at nedbringe renoveringskøen med, og vi kunne halvere køen og øge omfanget af jobskabelsen inden for byggebranchen, altså mere end det, regeringen lægger op til.
For med regeringens lovforslag vil der nemlig kun være 2,5 mia. kr. ekstra til renovering i 2011, og samlet set vil der for perioden 2011-2016 kun blive afsat 5 mia. kr. ekstra til renovering.
Og jeg har svært ved at se, hvordan en pose penge med 5 mia. kr. kan betale en regning på 8 mia. kr.
Derfor mener SF, at renoveringsrammen burde have været større, både set i lyset af, at den eksisterende kø på over 8 mia. kr. ikke bliver fjernet med det her lovforslag, og at nye projekter naturligvis vil hobe sig op og danne kø frem mod 2016 – og dette sidste forhold har ministeren ikke kunnet afvise, når jeg har spurgt til det.
Samtidig mener vi, som tidligere nævnt, at staten burde bidrage med noget mere til renoveringen af udsatte boligområder, så de bredeste skuldre også bærer en del af byrden.